- डा. शंभु शरण सिंह, इग्नु क्षेत्रीय निदेशक (ताहि समय सहरसा मे पदस्थापित)
मिथिलाक परिभाषा करैत मैथिली भाषा आ संस्कृति पर ओजस्वी सम्बोधन हमरा लेल बहुत पैघ प्रेरणादायक छल, आर ब्रह्मवाक्य एहि लेल जे यैह 'वेदान्त' थिक। मैथिली व मिथिला केँ परिभाषित करय लेल एहि सँ बेहतर दोसर कोनो वाक्य हमरा लेल नहि भऽ सकैत छल। हुनकर एहि उक्ति केँ हम हजारों-हजारों बेर उद्धृत करैत आबि रहल छी। हुनकर विद्वता हमरा समान नवागन्तुक मुमुक्षु आ मैथिलीसेवी लेल 'अमृत' सिद्ध भेल अछि।
 अति-राजनीति सँ मिथिलाक सर्वजातीय सद्भावना केँ पछातिकाल बहुत हद तक खन्डित कय देल गेल अछि। आइ नेपाल हो या भारत, दुनू बगल के मिथिला मे 'राजनीतिक कारण' सँ सब अपनहि-अपनहि जाति मे ओझरायल देखाइत अछि। समग्र 'मैथिली-मिथिला' प्रति चिन्तन, मनन आ समर्पण विरले कोनो सपूत मे भेटि जाय, धरि सामान्य चिन्ता अपन पेटक, अपन जातीय अहंता केर आ फूसि-फटक्का देखावटी-बनावटी 'स्वाभिमान-सम्मान' प्रति लोक ध्यानकेन्द्रित कएने देखाइत अछि।
 परञ्च डा. सिंह समान विद्वान् आइयो मिथिला धरती मे लगभग हरेक गाम, हर स्थान मे छथि, यैह एहि धरातलक विशेषता थिकैक। आबहु जँ मिथिला आ जनक समाजवाद केँ जीबित देखय चाहि रहल छी तऽ सब कियो एहेन विद्वान् लोकनि केँ ताकि-ताकिकय सङ्गोर बनाउ। मिथिला छैक सनातन, मुदा सनातनी सूर्यक अस्तगामी होयबाक स्थिति स्वाभाविक रूप सँ हमरा जेहेन बेटा सब केँ चिन्तित कएने अछि। यैह कार्यक्रम सँ हमरा एकटा आरो गुरुज्ञान भेटल छल - तिल आ तिलक लड्डू समान मिथिलाक बिखड़ल मोती केँ समेटबाक काज करय पड़त - ई वाक्य कहने रहथि प्रो. विद्यानन्द मिश्र, आर एहि वर्ष ठीक ऐगला मास सितम्बर केर पहिल सप्ताह खत्म होइते दिल्लीक साईंधाम सँ 'मैथिली महायात्रा' शुरू कयल जे एखन धरि नेपाल-भारतक विभिन्न हिस्सा धरि पहुँचैत मैथिली-मिथिलाक विभूति सब केँ समेटबाक-जोड़बाक विहंगम काज कयलक अछि। ई यात्रा हम आजीवन जारी राखि सकी, से अपने सब सँ आशीर्वाद मंगैत छी। हमहीं कि, आरो लोक सब ई काज करथि, ई यात्रा सब मिलिकय करी।
 डा. सिंह पूज्य विद्वानक आइ जन्मदिन थिकन्हि। हुनका चरणस्पर्श करैत अपन ओजस्विताक अंश मात्र हमरो प्राप्त हो से आशीर्वाद मंगैत जन्मदिन पर अनन्त मंगलमय शुभकामना समर्पित कय रहल छी। भगवती अहाँ केँ सदिखन प्रसन्न आ सुखी, स्वस्थ, समृद्ध, सम्पन्न, समर्पित राखथि, बस यैह प्रार्थना। ॐ तत्सत्! !
 हरिः हरः! ! 